Lesa Ukeba’mba Twikalenga Byepi?
UMVWE mwatanga pepala wa byambo nangwa mwateleka ku televizhonyi nangwa ku waileshi kujitu mashimikila abena kwamba pa bumbanzhi, nkondo, ne malwañano. Kampe mubena kumanama na kikola nangwa lufu lwa mutemwe wenu lwimulengela kwikala na binyenge.
Ishikishai anwe bene amba:
Nanchi Lesa ukeba’mba amiwa ne kisemi kyami twikalenga bibye nyi?
Ñanyi wakonsha kunkwasha kuyuka bya kuba na makatazho?
Nanchi tukekalapo mutende nyi?
Mu Baibolo mo muji mikumbu ya ano mepuzho.
BAIBOLO WAAMBA’MBA KATATAKATU LESA AKOBE BYA KUKUMYA PANO PA NTANDA.
Bantu kechi bakakotanga, kufwa nangwa kumanama na bikola ne.—Lumwekesho 21:4
“Bantu balemana bakakilauka nobe balupaala.” —Isaya 35:6
“Meso a bampofu akalaba.” —Isaya 35:5
Bafwa bakekala jikwabo na bumi.—Yoano 5:28, 29
Kafwako ukakolwanga ne.—Isaya 33:24
Bantu bonse bakekala na kajo kavula pano pa ntanda ponse.—Salamo 72:16
LONDELAINGA BYAAMBA BAIBOLO
Mwakonsha kulanguluka’mba byo mwatanga ku ntendekelo ya uno buku mashimikilatu kechi bikekalako ne. Bino Lesa walaya’mba katatakatu akafumyepo bintu byatama pano pa ntanda, kabiji Baibolo walumbulula byo akoba bino.
Kuji ne bintu bikwabo Baibolo byo yaambapo. Bitulengela kuyuka bya kwikala na lusekelo lonka luno. Akilangulukai pa makatazho o mubena kupitamo. Nabiji kubula mali, makatazho a mu kisemi, kukolwa, nangwa lufu lwa muntu ye twatemwa. Baibolo wakonsha kwimukwasha kuyuka bya kuba na ano makatazho. Kabiji byaamba Baibolo pa ano mepuzho bikemutekenesha bingi:
Ki ka kyakonsha kwitukwasha kuyuka bya kuba na makatazho a mu bwikalo?
Twayuka byepi kuba’mba Lesa ukafikizha byonse byo alaya?
Byo mubena kutanga uno buku kibena kumweshatu patoka’mba mukeba kuyuka byaamba Baibolo. Uno buku usakwimukwasha bingi. Mafuka aji na mepuzho kunshi asakwimukwasha kumvwisha byaamba Baibolo. Bantu bavula bamwenamo bingi mu kwisamba pa byaamba Baibolo na Bakamonyi ba kwa Yehoba. Twaketekela ne anweba Baibolo usakwimukwasha bingi. Lesa emupeshe pa kuba’mba mumvwishe byaamba Baibolo!
bem_Latn bem_Latn cjk_Latn bem_Latn kin_Latn bem_Latn bem_Latn bem_Latn bem_Latn bem_Latn sna_Latn bem_Latn luo_Latn bem_Latn tum_Latn bem_Latn bem_Latn lug_Latn bem_Latn bem_Latn